Source: http://scripta.kotus.fi/visk/sisallys.php?p=1245
Timestamp: 2020-05-28 15:10:38+00:00

Document:
VISK - § 1245 Tilassa olon ilmauksia
SISÄLLYS > ILMIÖT > Sijamuotojen syntaksia ja semantiikkaa > Paikallissijat > Sisä- ja ulkopaikallissijat > Tila ja toiminta: hyvällä tuulella, kuumeessa, tupakalla > § 1245 Tilassa olon ilmauksia
Paikallissijojen käyttö tilan ja toiminnan ilmauksissa noudattelee osittain nominien yleistä sijataivutusta, mutta monet tapaukset ovat kiteytyneet adverbeiksi (» § 654 – 655). Tilassa tai toiminnassa olemista ilmaistaan olosijoilla, tilaan tulemista tulosijoilla ja tilasta poistumista erosijoilla.
Sisäpaikallissijoilla ilmaistaan tyypillisesti konkreettista tai abstraktia tilaa, jonka vallassa ollaan; tila esitetään ikään kuin säiliömäisenä. Ulkopaikallissijat ilmaisevat ulkoista (ei-sisäistä) tilaa tai asentoa; tosin monet mentaalisen tilan ja asennonilmaukset ovat vakiintuneet ulkopaikallissijaisiksi. Ulko- ja sisäpaikallissijojen tehtävien välillä ei olekaan jyrkkiä eroja, mistä kertovat jotkin rinnakkaiset käytöt: alkuun ~ alulle, vinossa ~ kallellaan.
Sisäpaikallissijat Tilassa, vallassa, peitossa:– – kaasukentät ovat kehnossa kunnossa. (l) | – – hän joutui ajamaan kauden rankimman kilpailun kovassa kuumeessa. (E) | Kun lukko on jäässä, Lukko-Pillistä on apua. (l) | Hän sentään raatoi otsa hiessä – –. (k) | Basilikateen pitäisi auttaa vatsakivuissa, kouristuksissa, ummetuksessa ja pahoinvoinnissa. (l) | Selkä suorassa hän puristaa mustaa laukkuaan – –. (k) | – – ei ole minkäänlaista toivoa päästä ahdingosta. (l) | Finnair on toipunut lamasta – –. (l) | Ette kai aio jättää meitä pulaan – –. (k) | – – hän oli päässyt hyvään alkuun. (k) | Puut leimahtavat iloiseen tuleen. (k)
Ulkopaikallissijat Tilassa:Puut olivat hiirenkorvalla, – –. (k) | Orjat näkivät yllätyksekseen ukon hilpeällä tuulella. (E) | – – olette tappiolla! (k) | No kyllä minä kai vähän voitolle jäin, – –. (l) | Herra Heiskarin tapakasvatus on hyvällä alulla. (k) | A-tyyppi asettaa tavoitteet korkealle. (l) | Kuu mahtuu lampeen, koska se loistaa niin korkealta. (l) | Polskuttele matalassa vedessä istuen, mahallaan ja selällään. (E) | Hetken kuluttua mies palaa hämillään takaisin – –. (E)
Predikatiiviadverbiaaleina essiivi- ja translatiivisijaiset lausekkeet ilmaisevat subjektin tai objektin tarkoitteen tilaa tai tilaan tuloa (» § 1258 – 1260; predikatiiviadverbiaalista » § 974 – 979, ks. myös » § 897).

References: § 1245
 § 1245
 § 654
 § 1258
 § 974
 § 897